Foto: Index/Facebook

SEDAMNAESTOG prosinca 2011. godine je novoizabrana vlada republike Hrvatske pokrenula Facebook stranicu, a i otvorila je korisnički račun na Twitteru da bi olakšala komunikaciju prema i interakciju s "korisnicima", tj. svim građanima, Lijepe Naše. Ponekad je ta komunikacija samo like, ali često je i komentar na Vladinim postovima, a mnogi ostavljaju i poruke.

No, nažalost, u slučaju Facebook stranice Vlade Republike Hrvatske, to je uglavnom tzv. hejt tj. to su mrziteljske poruke. Državljani naše zemlje, a često i državljani drugih zemalja, jednostavno nisu shvatili tu stranicu kao mjesto gdje mogu dobiti pokoju dobru ili važnu informaciju. I jedan i drugi račun na društvenim mrežama većina je doživjela isključivo kao mjesto na koje valja doći i sipati mržnju, glupost, neukost ili paranoju iz sebe. Pogledajmo prvo par takvih postova s Facebook stranice Vlade Republike Hrvatske.

Ljudi vrlo često na Facebook stranice Vlade RH stavljaju mrziteljske postove. U njima uglavnom izražavaju svoje nezadovoljstvo prema Vladi, što je u stvari u redu. Zato i postoje te stranice, da ljudi izraze svoje mišljenje.

Međutim, neki(mnogi) ljudi se "malo" zalete, pa tu mržnju prošire i na neke narodnosti (Srbi i Židovi su popularni), nacionalnosti (Amerikanci su uobičajena meta), a kao što se vidi na slici, i na obrazovane ljude. Da ste na mjestu administratora, biste li odgovarali na ovakvu poruku? Em je polupismena, em nejasne misli ima, em je nacionalistička.

Tu i tamo (stalno) se poneka osoba zanese i postavi nekoliko uzastopnih postova na Vladine stranice. Jasno, administratori stranice će pročitati to (vjerojatno neće) da bi odgovorili. Međutim, njihov posao tamo nije da čitaju traktate, već da smisleno komuniciraju. Na koji način bi to trebali učiniti ako je pitanje dugačko i dosadno kao Biblija, kao u ovom slučaju? Facebook nije studij, ne treba pisati referate.





A prečesto ljudi postave pitanja koja s Vladom nemaju apsolutno nikakve veze. Očigledno je da dobar dio stanovnika Hrvatske nema nikakvog pojma što Vlada radi nit za što je odgovorna. Iz osobnog iskustva mogu reći da Vlada nema veze sa radom Studentskog centra. Nit s organizacijom sajmova poslova.





Osim pitanja o poslovima s kojima Vlada nema veze, naši sugrađani pitaju i pitanja koja imaju veze s ekonomijom, ali ne s ikakvom smislenom ekonomijom, već s nekom čudnom ekonomijom u njihovim glavama. Možda bismo trebali u sve srednje staviti Politiku i Gospodarstvo od prvog razreda?





Nažalost, prečesto su pitanja jednostavno neodgovoriva jer ih postavljaju naši paranoični sunarodnjaci koji misle da ih Vlada u sprezi sa nekom stranom silom želi uništiti, otrovati, porobiti i slično. Ne znam zašto misle da je naša Vlada za to sposobna kad u svemu ostalom ne uspjeva.





Tekst se nastavlja ispod oglasa

Jasno, osim ovakvih pitanja, postoje i pitanja koja su čisti nonsens, proizvod pomaknutog uma. Nit ih se isplati čitati, a bogme se nit ne isplati na njih odgovarati ikako osim šutnjom.





A ima i postova koje se ne može opisati. Njih stavljaju ljudi koji su čuli za te neke Internete, za Fejsbuke, za to nekakvo pisanje nečega. Pa kad su čuli, probat će i oni nešto. Nažalost, nikad nitko ne sazna šta žele reći.

Doduše, na površini svog tog mulja tu i tamo se nađe pitanje koje je posve u redu, od osobe kojoj je barem donekle jasno čemu služi ta stranica. Takva pitanja su lišena mrznje i blebetanja i na njih brzo stigne odgovor.

U konačnici, postavlja se pitanje – ima li takav način komunikacije smisla uzevši u obzir da tek poneko shvati za što je namjenjena komunikacija preko Facebooka i Twittera? Kako je otvaranje korisničkog računa na Facebooku učinjeno da bi služilo kao pokazatelj transparentnosti i spremnosti za dijalog sa stanovnicima zemlje kojom upravljaju, reklo bi se da je to smisleno. Unatoč tomu što neki nisu razumjeli čemu služi komunikacija preko društvenih mreža, ima jedan dio ljudi kojima je to pomoglo. A na kraju krajeva, to je jedina funkcija bilokoje vlade – da pomaže i služi svojim ljudima.